钦定古今图书集成/历象汇编/乾象典/第081卷 > 《雨不破块赋》王起
## 钦定古今图书集成/历象汇编/乾象典/第081卷 > 《雨不破块赋》王起

“国有休征。”天作零雨，不为霖以破块，自呈祥而润土。
既霑既足，克成五稼之丰；不疾不徐，讵作三农之苦。
惟雨也映于遥天，惟块也列于大田。彼以泛洒为利，
此以生植为先。元云不开，色霏微而方密；黑壤相映，
形磊落以皆全。讵为暴于终日，自成功于有年。观其
散漫初来，空濛如振。不遗一撮之小，不爽一旬之信。
滋蝼螘之穴，何患沾濡；带蚯蚓之形，亦怀膏润。其色
如晦，其飘甚微。纚连异质，优渥同归，如原野之雾合，
似陇亩之尘飞。色润方圆，形沾大小。东作之耕斯著，
西成之功必表。青黎不散，伫秀麦之芃芃；白壤常存，
宜散丝之皎皎。是知妖魃见也，则枯旱为忧；商羊舞
也，则泥涂见修。孰若霡霂微渍，滂沱不流。所以见太
平之美，所以彰至圣之休。故宜美土疆，资播种，宣老
圃之志，作曾孙之颂。祁祁美瑞，九土之泽克施；莓莓
有形，三日之霖勿用。是知雨无破块，年必屡丰。积而
不载，感之则通。何沃土之不浃？何瘠壤之不同？夫如
是，则受块之人共欣其天赐，击壤之老将明其帝功。